I n f o r m á c i a

o vybavovaní petícií a sťažností Úradom vlády SR a orgánmi štátnej správy za rok 2005

	Petičné právo je zaručené Ústavou Slovenskej republiky (Čl. 27 ústavného zákona      č. 460/1992 Zb. Ústava SR v znení neskorších zmien). Vykonávanie petičného práva a práva podávať sťažnosti je upravené zákonom č. 85/1990 Zb. o petičnom práve v znení zákona       č. 242/1998 Z. z. (ďalej zákon o petičnom práve) a zákonom č. 152/1998 Z. z. o sťažnostiach (ďalej zákon o sťažnostiach). V zmysle ustanovenia § 24 ods. 1 zákona č. 575/2001 Z. z. o organizácii činnosti vlády a organizácii ústrednej štátnej správy je Úrad vlády SR ústredným orgánom štátnej správy pre kontrolu vybavovania petícií a sťažností.

	Informácia o vybavovaní petícií a sťažností Úradom vlády SR a orgánmi štátnej správy za rok 2005 (ďalej Informácia) je spracovaná v súlade s § 10 ods. 4 zákona o sťažnostiach a predložená na rokovanie vlády SR v zmysle úlohy C.7. „Zamerania kontrolnej činnosti Úradu vlády SR na I. polrok 2006“ schváleného uznesením vlády SR       č. 1001 zo 14. decembra 2005.

	Informácia obsahuje vyhodnotenie hlavných ukazovateľov spracovaných z údajovej základne osobitnej evidencie petícií a sťažností vedenej Úradom vlády SR, ministerstvami, ostatnými ústrednými orgánmi štátnej správy, organizáciami v ich riadiacej pôsobnosti  a orgánmi miestnej štátnej správy (krajské úrady, obvodné úrady) v súlade so zákonom o petičnom práve a zákonom o sťažnostiach. Vyhodnotenie jednotlivých ukazovateľov je spracované z hľadiska:
-	počtu prijatých petícií a sťažností
-	vecného zamerania petícií a sťažností
-	spôsobu vybavenia, vyhodnotenia opodstatnenosti
-	príčin vzniku nedostatkov, opatrení prijatých na ich odstránenia.

Cieľom materiálu je poskytnúť vláde SR súhrnnú informáciu o počte, zameraní a vyhodnotení petícií  a sťažností vybavovaných v roku 2005 Úradom vlády SR a orgánmi štátnej správy.

Časť  I.

Úrad vlády SR

V Úrade vlády SR (ďalej Úrad) je centrálna evidencia petícií a sťažností vedená osobitne od ostatných podaní v sekcii kontroly (§ 10 zákona o sťažnostiach, § 7 ods. 2 zákona o petičnom práve), ktorá plní v Úrade úlohy ústredného orgánu štátnej správy na úseku petícií a sťažností. Z uvedeného dôvodu sú  údaje vykázané v tejto časti Informácie, vrátane štatistického vyhodnotenia v priložených tabuľkách,  spracované z podkladov sekcie kontroly. 

	Zákonnú povinnosť prijímať, evidovať, vybavovať a kontrolovať vybavovanie sťažností a petícií má tiež Správa zariadení Úradu vlády SR, ako organizácia v riadiacej pôsobnosti Úradu. Z podkladov predložených touto riadenou organizáciou vyplýva, že jej v roku 2005 nebola doručená žiadna sťažnosť ani petícia.  

Početnosť 

	 Úradu bolo v roku 2005 doručených celkom 623 písomných podaní, z toho 55 petícií, ktoré obsahovali spolu 182 petičných hárkov, 203 podaní označených ako sťažnosti (123 spĺňalo zákonné podmienky pre ich vybavenie ako sťažnosti a 80 tieto podmienky nespĺňalo),            200 podnetov oznámení, dopytov, žiadosti a iných. V celkovom  počte (623) je zahrnutých 165 písomností doručených Úradu v súvislosti s vybavovaním všetkých podaní (z tohto osem  sa týkalo vybavovania petícií, 57 vybavovania sťažností, 67 súviselo s vybavovaním podnetov a oznámení a 33 spracovania informácie o vybavovaní petícií a sťažností). Okrem písomných sťažností bolo vybavených 15 ústnych sťažností (8 v expozitúrach). 

 	Údaje o počte podaní doručených Úradu v roku 2005 podľa druhov a štvrťrokov sú uvedené v prílohe (tabuľka č. 1). 
	
Zameranie a spôsob vybavenia petícií 

Petície sa vecne týkali najmä týchto oblastí:
-	rozvoja bývania - poskytnutie prostriedkov zo Štátneho fondu rozvoja bývania  
-	zdravotníctva - zrušenie poplatkov za poskytovanie zdravotnej starostlivosti 
-	kultúry - vyhlásenie štátneho smútku v súvislosti s úmrtím pápeža Jána Pavla II    
-	školstva - riešenia situácie na ZŠ v Hronskom Beňadiku a jej zachovania
-	sociálneho zabezpečenia - novelizácia právneho predpisu upravujúceho dôchodkové poistenie
-	zahraničných vecí - riešenie súčasného stavu rozdelenia mesta Ammochostos (Famagusta) Cyprus a plnohodnotného sprevádzkovania prístavu v súvislosti s kandidatúrou Turecka na členstvo v Európskej únii; podpísania a ratifikovania Zmluvy o práve uplatňovať výhrady vo svedomí medzi Slovenskou republikou a Svätou stolicou;   prijatie Zmluvy o obchodovaní so zbraňami (Arms Trade Treaty)                                           
-	obrany - novelizácia zákona o vojnových veteránoch a o doplnení zákona o sociálnom zabezpečení policajtov a vojakov (zaradenie účastníkov SNP do kategórie vojenských veteránov) 
-	životného prostredia - odstránenie negatívnych dopadov na životné prostredie obce Rojkov (nadmerná hlučnosť, prašnosť, otrasy)  
-	pôdohospodárstva - zachovanie sídla Riaditeľstva štátneho podniku Lesy v Sobranciach; prenájom poľnohospodárskej pôdy v katastrálnom území Poloma, doplatenie rozdielu kúpnej ceny odpredaných pozemkov v súvislosti s výstavbou závodu na montáž automobilov, automobilových súčiastok a modulov v Žiline spoločnosťami KIA Motors Corporation a Hyundai Motors, v nadväznosti na zvýšenie kúpnej ceny
-	spravodlivosti -  iniciovanie zmeny zákonov upravujúcich trestné konanie; odškodnenie občanov deportovaných v rokoch 1936-1947 na nútené práce zo Slovenska do Čiech. 
 
 Doručené petície (55) boli postúpené na vybavenie vecne príslušným orgánom verejnej správy v súlade s ustanovením § 5 ods. 2 zákona o petičnom práve. Petície mali charakter návrhov a žiadostí, ani jedna nebola sťažnosťou, preto informácia neobsahuje vyhodnotenie ich opodstatnenosti, resp. neopodstatnenosti. 

Zameranie a spôsob vybavenia sťažností 

	Z počtu  203 podaní označených ako sťažnosť bolo po posúdení, či vyhovujú podmienkam zákona o sťažnostiach zaevidovaných 123 v centrálnej evidencii sťažností  a ďalších 80 tieto podmienky nespĺňalo (§ 4 ods. 1 zákona o sťažnostiach – dopyty, námietky orgánu verejnej správy na nesprávnu činnosť iného orgánu verejnej správy, vybavenie podania upravené osobitným predpisom, námietky proti rozhodnutiu vydanému v správnom konaní).  

      Sťažnosti (123) poukazovali na nesprávnu činnosť, nečinnosť, porušovanie právnych predpisov najmä v oblasti: 
-   spravodlivosti - podmienky výkonu väzby, neoznámenie výsledku vybavenia podaní zaslaných fyzickými osobami Ministerstvu spravodlivosti SR, riešenie žiadostí o  odškodnenie 
-	inšpekčných, dozorných a dohľadných orgánov - na úseku školstva, zdravotníctva, stavebného konania, pôdohospodárstva, životného prostredia 
-	orgánov územnej samosprávy - poskytovanie opatrovateľskej starostlivosti; poplatky obci za odvoz odpadu,  riešenie bytovej problematiky, výberové konanie na dodávku služieb, porušenie všeobecne záväzných nariadení, odvolanie starostu obce, konanie starostov obcí a primátorov miest,  na úseku staveného konania 
-	sociálneho zabezpečenia a sociálnej pomoci - poskytovania sociálnej pomoci, pri výkone štátnej správy na úseku sociálnych vecí, prieťahy pri vybavovaní žiadostí o dôchodok v Sociálnej poisťovni – ústredie a jej  pobočkami; na úseku služieb zamestnanosti 
-	geodézie, kartografie, katastra – zdĺhavé konanie vo veci zápisu vlastníctva k nehnuteľnosti,   katastrálnych úradov najmä v súvislosti s vybavovaním žiadosti o povolenie vkladu do katastra nehnuteľností  
-	dodržiavania zákona o sťažnostiach pri prijímaní, evidovaní, vybavovaní, prešetrovaní a kontrole vybavovania sťažností v orgánoch verejnej správy (štátne orgány všetkých stupňov riadenia, obce, mestá, vyššie územné celky)
       -   vnútra a  vyšetrovacích orgánov PZ  v konaní na základe oznámenia trestnej činnosti, pri priestupkovom konaní  a ďalšie.
       
Z celkového počtu sťažností (123) bolo 99 vybavených postúpením vecne príslušným orgánom verejnej správy v súlade s § 9 zákona o sťažnostiach. Odpoveďou a odložením bolo vybavených 12 sťažností (opakované sťažnosti a ďalšie opakované sťažnosti vybavené  v zmysle § 20 zákona o sťažnostiach). 

Prešetrením  na základe príslušnosti Úradu na vybavenie sťažnosti stanovenej v § 11 ods. 1 zákona o sťažnostiach  (sťažnosť smerujúca proti vedúcemu orgánu verejnej správy, ktorý nemá nadriadený orgán v oblasti štátnej správy) resp. vykonaním kontroly vybavenia predchádzajúcej sťažnosti v zmysle § 21 tohto zákona  bolo Úradom vybavených 12 sťažností. Obsahovo boli prešetrované, resp. kontrolované sťažnosti zamerané na porušenie týchto ustanovení zákona o sťažnostiach:
-	    § 10, § 17, § 19 ods. 1 a ods. 2,  § 21, nezaevidovaním sťažnosti, neprešetrením, neoznámením vybavenia zákonom stanoveným spôsobom, neoznámením výsledku vybavenia (prešetrenia) všetkých bodov sťažnosti a nevykonaním kontroly vybavenia sťažnosti tohto istého sťažovateľa;  v Ministerstve pôdohospodárstva SR (ďalej MP SR) - dve sťažnosti 
-	    § 4 ods. 2, podľa ktorého je orgán verejnej správy povinný podanie označené ako sťažnosť vrátiť ak sa naň vzťahuje § 4 ods. 1 písm. a/ až c/ tohto zákona; v Úrade vlády SR – štyri sťažnosti, v Ministerstve práce, sociálnych vecí a rodiny SR (MPSVR SR) - jedna sťažnosť
-	    § 12 ods. 1 tým, že opakovanú sťažnosť prešetrovala osoba, proti ktorej smerovala; v Ministerstve zdravotníctva SR  (MZ SR), v Ministerstve školstva SR (MŠ SR) a v  Ministerstve vnútra SR ( MV SR), t.j.  spolu tri sťažnosti 
-	    § 13 ods. 2, § 17 a § 20 ods. 1  tým, že sťažnosť nebola vybavená v stanovenej lehote, nebola prešetrená príslušným orgánom miestnej štátnej správy v pôsobnosti rezortu ani na základe opakovania sťažnosti tým istým sťažovateľom; v Ministerstve životného prostredia SR  (MŽP SR) – jedna sťažnosť
-	    § 13 ods. 1 tým, že sťažnosť nebola vybavená v stanovenej lehote; v Ministerstve financií SR (MF SR) -  jedna sťažnosť.  

Opodstatnenosť a opatrenia na nápravu

Prešetrením sa zistila opodstatnenosť sťažností, keď sa preukázalo  porušenie týchto ustanovení zákona o sťažnostiach: 
-	§ 4 ods. 2, keď podanie označené ako sťažnosť, ktoré podľa § 4 ods. 1 nie je sťažnosťou, nebolo podávajúcemu vrátené (MPSVR SR)
-	§ 12 ods. 1, keď opakovanú sťažnosť toho istého sťažovateľa prešetrovala osoba, proti ktorej smerovala (MZ SR a MV SR) 
-	§ 13 ods. 1, keď sťažnosť nebola vybavená v stanovenej lehote (MF SR)
-	§ 13 ods. 2, § 17 a § 20 ods.1, keď sťažovateľ nebol informovaný o prešetrení sťažnosti; pri prešetrení sťažnosti sa nevychádzalo z jej obsahu a tým, že pri vybavovaní opakovanej sťažnosti nebola prekontrolovaná správnosť vybavenia prechádzajúcej sťažnosti ( MŽP SR)
-	§ 10, § 17, § 20 ods. 1 a § 21 keď sťažnosť nebola zaevidovaná v centrálnej evidencii sťažností; pri prešetrovaní sťažnosti sa nevychádzalo z jej obsahu; pri vybavovaní opakovanej sťažnosti nebola prekontrolovaná správnosť vybavenia predchádzajúcej sťažnosti ani kontrola vybavenia všetkých prechádzajúcich sťažností podávajúceho doručených orgánu verejnej správy (MP SR).

Prešetrením dvoch sťažností v MP SR a MŠ SR a prekontrolovaním správnosti vybavenia štyroch sťažností v Úrade, sa porušenie zákona o sťažnostiach nepreukázalo a tieto boli vyhodnotené ako neopodstatnené (šesť sťažností). Z celkového počtu prešetrených sťažností (12) sa preukázala 50% opodstatnenosť.

Za účelom odstránenia zistených nedostatkov a predchádzania  ich opakovaniu sa  bolo vedúcimi orgánov verejnej správy (ministrami) MPSVR SR, MZ SR, MV SR, MF SR,  MŽP SR, a MP SR,  prijatých celkom 10 opatrení. Tri opatrenia na zosúladenie zisteného stavu so stavom zákonným (opakované prešetrenie sťažnosti v riadenej organizácii a následné úkony stanovené zákonom o sťažnostiach). V prípadoch, keď nebolo možné zabezpečiť nápravu opakovaným prešetrením (napr. zrušenie riadeného orgánu, ktorý nedostatky zapríčinil, resp. zamestnanec zodpovedný za nedostatok už v orgáne verejnej správy nepracuje a pod.) prijali vedúci orgánov verejnej správy sedem opatrení organizačného charakteru (napr. vydanie usmernenia, metodické školenie všetkých zamestnancov orgánov v riadiacej pôsobnosti zodpovedných za vybavovanie a prešetrovanie sťažností, vykonanie zmeny a doplnenia interného predpisu upravujúceho vybavovanie sťažností v podmienkach ministerstva a pod.)  Zo správ o splnení opatrení predloženej Úradu vyplýva, že všetky prijaté opatrenia boli v stanovených termínoch splnené. 

V roku 2005 bolo vybavených tiež 15 ústnych sťažností, vo veci ktorých sa  fyzické osoby dostavili na Úrad i expozitúry osobne (§ 5 ods. 1 zákona o sťažnostiach).  Všetky ústne sťažnosti boli vybavené ihneď, preto nebolo potrebné o ich podaní vyhotoviť záznam (§ 5 ods. 3 zákona o sťažnostiach). 
 
	V hodnotenom roku boli Úradu doručené štyri žiadosti o rozhodnutie vo veci príslušnosti na vybavenie petícií a sťažností, avšak ani v jednom prípade tieto nespĺňali zákonom stanovené podmienky pre rozhodnutie o príslušnosti v zmysle § 5 ods. 3 zákona o petičnom práve a § 11 ods. 5 zákona o sťažnostiach. 

Iné podania  

	V roku 2005 bolo Úradu doručených 200 podaní, ktoré nemali charakter petícií a sťažností (najmä podnety, oznámenia, resp. žiadostí a pod.). Vecné zameranie týchto podaní sa týkalo hlavne oblastí: 
-	samosprávy obcí, miest a vyšších územných celkov - hospodárenie s finančnými prostriedkami a majetkom samospráv, občianske spolunažívanie, vybavovanie podaní fyzických osôb, opravy a údržby obecných komunikácií 
-	súdnictva - najmä prieťahy súdneho konania, resp. nesprávna činnosť súdu
-	orgánov činných v trestnom konaní –  námietky proti uzneseniam vyšetrovacích orgánov PZ SR,  prokuratúre v súvislosti s podaním sťažností proti vyšetrovacím orgánom,  prieťahom vo veci podaných podnetov 
-	školstva - konanie akreditačnej komisie pri posudzovaní žiadosti o udelenie súhlasu vlády SR na zriadenie súkromnej vysokej školy, ako aj na konanie Ministerstva školstva SR pri vybavovaní predchádzajúcich podaní v predmetnej veci podaných žiadateľmi  
-	služobného pomeru štátnych zamestnancov, verejnej služby, policajtov a vojakov - nedodržiavanie zákona o štátnej službe vo veciach vykonávania štátnej služby, zákona upravujúceho práce vykonávané vo verejnom záujme, Zákonníka práce a súvisiacich predpisov, právnych predpisov upravujúcich služobný pomer a sociálne zabezpečenie policajtov a vojakov 
-	verejných financií - vynakladanie prostriedkov EÚ spadajúcich do pôsobnosti rezortu hospodárstva, pôdohospodárstva, sociálnych vecí, regionálneho rozvoja; hospodárnosť, účelnosť a efektívnosť vynakladania verejných prostriedkov správcami rozpočtových kapitol a v samospráve obcí, miest a vyšších územných celkov 
-	správneho konania a priestupkového konania - nečinnosť, resp. nesprávny postup správnych a priestupkových orgánov v procese rozhodovania v rozpore so zákonom o správnom konaní, námietky proti vydaným rozhodnutiam  správnych orgánov všetkých stupňov, žiadosti o obnovu konania,           o  preskúmanie správnosti rozhodnutia  v mimo odvolacom konaní  
-	zdravotníctva - námietky proti činnosti zdravotníckych zariadení a lekárov pri poskytovaní zdravotnej starostlivosti, v súvislosti s udeľovaním povolení vykonávať záchrannú zdravotnú službu  
-	sociálnych vecí - rozhodovanie o priznaní starobného resp. invalidného dôchodku, uplatňovania nástrojov aktívnej politiky zamestnanosti pri zaradení do pracovného procesu rizikových skupín nezamestnaných, poskytovanie dávok sociálnej pomoci, kompenzácií zdravotne postihnutým občanom  
-	slobodného prístupu k informáciám - nedodržiavanie zákona o slobodnom prístupe k informáciám, zamietnutie žiadosti o poskytnutie informácií. 

Podania uvedeného charakteru (200) boli vybavené: 
-	postúpením vecne  príslušným  orgánom, inštitúciám a subjektom  na ďalšie konanie (123)
-	odpoveďou s vysvetlením kompetencií a poskytnutím usmernenia (57)
-	odložením boli vybavené podania zaslané Úradu na vedomie a opakované podania, vo veci ktorých nemá Úrad ani iné orgány verejnej správy oprávnenie konať, o čom boli podávajúci informovaní (20). 

V roku 2005 vykonával Úrad v postavení ústredného orgánu štátnej správy pre kontrolu vybavovania petícií a sťažností aj metodickú činnosť, v rámci ktorej poskytoval orgánom štátnej správy a  územnej samosprávy usmernenia týkajúce sa vykonávania právnych predpisov upravujúcich vybavovanie petícií a sťažností, ako aj aplikácie zákona     č. 10/1996 Z. z. o kontrole v štátnej správe v znení neskorších predpisov. 

Podania doručené Úradu v roku 2005 slúžili tiež ako podklad pre spracovanie návrhov kontrolných úloh zamerania kontrolnej činnosti Úradu smerujúcich do oblastí výkonu štátnej správy, kde verejnosť v najväčšej miere poukazovala na nedostatky pri plnení úloh štátnej správy (napr. kontrola dodržiavania právnych predpisov pri výkone štátneho dozoru, dohľadu, resp. inšpekcie vo vybraných ministerstvách a nimi riadených orgánoch miestnej štátnej správy).  Na základe správ o výsledkoch kontrol vykonaných Úradom, prijímala vláda za účelom odstránenia zistených nedostatkov systémové opatrenia na zabezpečenie efektívneho a kvalitného výkonu štátnej správy. 

V súvislosti s vybavovaním všetkých druhov podaní bolo Úradu doručených 165 písomností (napr. stanoviská, vyjadrenia, oznámenie o prijatých opatreniach na odstránenie zistených nedostatkov, správy o splnení prijatých opatrení, kontrolné materiály, informácie o vybavení petícií a sťažností, ako aj iných druhov podaní). 

	Prehľad o spôsobe vybavenia písomných podaní doručených Úradu v roku 2005 (podľa druhov a štvrťrokov) vrátane vyhodnotenia opodstatnenosti je uvedený v prílohe (tabuľka č. 2).

Časť II.
Ministerstvá a subjekty v ich riadiacej pôsobnosti

 Početnosť 

V roku 2005 bolo ministerstvám a subjektom v ich riadiacej pôsobnosti doručených celkom 14680 podaní, a to 163 petícií a 14517 sťažností (z toho subjektom v riadiacej pôsobnosti 77 petícií a 11979 sťažností). Z hľadiska počtu obdržaných podaní (bez ohľadu na ich opodstatnenosť) bol stav podľa rezortov nasledovaný: 

rezort	petície	sťažnosti	

vnútra
dopravy, pôšt a telekomunikácií
pôdohospodárstva
zdravotníctva
práce, soc. vecí a rodiny
školstva
spravodlivosti
financií
životného prostredia
hospodárstva
výstavby a regionálneho rozvoja
obrany
kultúry
zahraničných vecí	
8
31
11
27
6
18
1
1
48
0
0
4
3
5	
3158
2978
1896
1856
1611
807
718
506
377
230
166
156
53
5	

SPOLU	
163	
14517	
				
Podrobný prehľad o počte petícií a sťažností doručených ministerstvám a subjektom v ich riadiacej pôsobnosti a ich opodstatnenosti je uvedený v prílohe (tabuľka č. 3).

Vecné zameranie petícií a sťažností
 	
Vzhľadom na to, že vecné zameranie podaní doručených ministerstvám a subjektom v ich riadiacej pôsobnosti nie je možné a ani účelné sumarizovať; ich obsahové zameranie závisí od samotného výkonu štátnej správy, ktorú zabezpečujú, preto Informácia obsahuje zameranie petícií a sťažností vybraných rezortov, ktoré v roku 2005 vykázali najväčší počet týchto podaní.

Petície doručené ministerstvám a riadeným subjektom smerovali do oblastí napr.: 

rezort životného prostredia:
-	stanoviská občanov k zámerom, ktoré sú predmetom posudzovania vplyvov na životné prostredie
-	požiadavky na úpravu a údržbu vodných tokov
-	znečisťovanie a ohrozovanie životného prostredia rôznymi činnosťami
-	riešenie havarijného stavu v zásobovaní s pitnou vodou
-	výrub stromov

rezort dopravy, pôšt a telekomunikácií:
-	premávka na pozemných komunikáciách a jej vplyv na životné prostredie
-	úprava cestnej premávky (umiestnenie dopravných značiek)
-	náhrada škody v súvislosti s výstavbou pozemných komunikácií
-	organizácia železničnej dopravy
-	zrušenie pôšt

rezort zdravotníctva:
-	zrušenie zdravotníckych zariadení a  obvodu
-	podpora riaditeľa zdravotníckeho zariadenia
-	poplatky za služby súvisiace s poskytovaním zdravotnej starostlivosti u ZŤP
-	nedostatočná hygiena v potravinárskych prevádzkach a zariadeniach
-	negatívne vplyvy na životné prostredie (znečisťovanie ovzdušia, hlučnosť)

rezort školstva:
-	nepreplácanie nákladov na dopravu žiakom základných škôl
-	dofinancovanie výstavby základných škôl
-	riešenie problémov detí postihnutých autizmom 
-	zavedenie nových maturitných skúšok a ich priebeh
-	vyradenie základnej školy, resp. materskej školy zo siete škôl a školských zariadení
-	zachovanie bilingválneho gymnázia
 
rezort pôdohospodárstva:
-	neplatenie nájomného za užívanie pozemkov, neoprávnené užívanie pozemkov, poberanie dotácií
-	zriadenie stáleho pracoviska obvodného pozemkového úradu

Sťažnosti doručené ministerstvám a riadeným subjektom smerovali do oblastí napr.:

rezort vnútra:
-	postup pri výkone štátnej služby policajtov (postup policajného orgánu, vyšetrovateľa,  objasňovanie priestupku, nevhodné jednanie a správanie sa policajtov, prešetrovanie dopravnej nehody ) 
-	závery prešetrenej sťažnosti, neprijaté oznámenie
-	porušenie protipožiarnych predpisov a predpisov príslušníkmi HaZZ
-	nedostatky v riadení a kontrole
 
rezort dopravy, pôšt a telekomunikácií:
-	úroveň poskytovania služieb ŽSR (kultúra cestovania, správanie zamestnancov, meškanie osobných vlakov,  činnosť osobných pokladníc)
-	nevyhovujúce pracovné podmienky (technický a hygienický stav miestností pre vlakové čaty, ochranné odevy)
-	konanie príslušníkov Železničnej polície počas výkonu služby i  mimo nej
-	platové a personálne náležitosti príslušníkov Železničnej polície
-	úroveň poskytovania poštových služieb
-	majetkovo-právne vysporiadanie pozemkov v súvislosti s výstavbou ciest
-	úprava cestnej premávky a údržba pozemných komunikácií
-	úroveň poskytovaných služieb v leteckej doprave (informovanosť cestujúcich, čakacie doby, ochrana batožín)

rezort pôdohospodárstva:
-      prieťahy, resp. nesprávny postup pri vybavovaní záležitostí občanov
-	majetkovoprávne záležitosti (usporiadanie vlastníckych práv k pôde a inému poľnohospodárskemu majetku

rezort zdravotníctva:
-	výhrady k poskytovaniu zdravotnej starostlivosti (diagnostika, postup lekára, úroveň zdravotnej starostlivosti, informovanosť pacientov,  poplatky za služby súvisiace s poskytovaním zdravotnej starostlivosti, prideľovanie kúpeľnej liečby, odkladanie operácie)
rezort práce, sociálnych vecí a rodiny
-	zdĺhavé vybavovanie žiadostí o priznanie peňažných príspevkov na kompenzáciu dôsledkov ťažkého zdravotného postihnutia  a  žiadostí o dávku v hmotnej núdzi
-	nečinnosť správneho orgánu v konaní o odvolaní proti rozhodnutiam o peňažných príspevkoch podľa zákona o sociálnej pomoci
-	zníženie dávok v hmotnej núdzi
-	priznávanie aktivačných príspevkov
-	zdĺhavé konanie zo strany Sociálnej poisťovne pri vybavovaní dôchodkových nárokov
-	nespokojnosť s postupom Sociálnej poisťovne vo veci vyplácania náhrady straty na zárobku
-	postup posudkových lekárov pri priznávaní invalidného dôchodku.

Opodstatnenosť 	

Z celkového počtu  prešetrovaných podaní (petícií a sťažností) 10861 bolo opodstatnených 3355 podaní, čo predstavuje 30,9%. Súhrnný ukazovateľ opodstatnenosti je v  subjektoch ministerstiev  v porovnaní s ministerstvami vyšší o 11,2% (ukazovateľ opodstatnenosti ministerstiev predstavuje 21,0%, v subjektoch v ich riadiacej pôsobnosti je to 32,2%).  Prehľad opodstatnenosti je podľa  rezortov nasledovný:

rezort	opodstatnenosť
v %	rezort	opodstatnenosť
v %	

dopravy, pôšt a telekomunikácií
zdravotníctva
pôdohospodárstva
školstva
kultúry
výstavby a reg. rozvoja
životného prostredia	
47,3%
42,7%
36,5%
35,2%
34,8%
34,2%
30,3%	
obrany
financií
práce, soc. vecí a rodiny
zahraničných vecí
vnútra
hospodárstva
spravodlivosti	
28,7%
24,9%
20,8%
20,0%
17,0%
9,1%
3,7%	

	 Najvyššiu opodstatnenosť vykazuje Ministerstvo financií SR a to 57,1%, avšak pri nízkom počte prešetrených sťažností (21), z ktorých  bolo 12 vyhodnotených ako opodstatnených. Z prešetrených podaní (petícií a sťažností) sa žiadne nepreukázalo ako opodstatnené v  Ministerstve spravodlivosti SR, kde bola prešetrená jedna petícia  a 37 sťažností  a v Ministerstve výstavby a regionálneho rozvoja SR, kde boli prešetrené len dve sťažnosti. 

Zo subjektov v pôsobnosti ministerstiev najvyššiu opodstatnenosť mali subjekty riadené Ministerstvom dopravy, pôšt a telekomunikácií SR 47,7%, kde z celkového počtu prešetrených podaní (19 petícií a 2556 sťažností) bolo vyhodnotených ako opodstatnených sedem petícií a 1222 sťažností.  Najnižšiu opodstatnenosť vykazujú subjekty v riadiacej pôsobnosti Ministerstva spravodlivosti SR 4,0%, kde z  579 prešetrených sťažností sa preukázalo ako opodstatnených 23.

Z rezortov, ktoré vykázali veľký počet prešetrených petícií a sťažností vysokú opodstatnenosť mali rezorty dopravy, pôšt a telekomunikácií (47,3%), zdravotníctva (42,7%) a pôdohospodárstva (36,5%); nízka opodstatnenosť bola v rezortoch práce, sociálnych vecí a rodiny (20,8%) a vnútra (17,0%). 

Časť III.
Ostatné ústredné orgány štátnej správy a subjekty v ich pôsobnosti

	Ostatným ústredným orgánom štátnej správy (ďalej ÚOŠS) a subjektom v ich riadiacej pôsobnosti bolo v roku 2005 doručených 1182 sťažností (z toho subjektom v ich riadiacej pôsobnosti 749). V sledovanom období im nebola doručená žiadna petícia. Vyhodnotenie vybavovania petícií a sťažností je spracované za Úrad vlády SR ako ústredný orgán štátnej správy pre kontrolu vybavovania petícií a sťažností samostatne,  preto nie je zahrnuté do tejto časti Informácie.  

Početnosť 

Z celkového počtu sťažností 1182 najviac sťažností prijal Úrad geodézie, kartografie a katastra SR (ďalej ÚGKaK SR) vrátane subjektov v jeho riadiacej pôsobnosti a to 988 sťažností (83,6%) a Úrad pre štátnu službu (ďalej ÚŠS)  155 sťažností (13,1%). Úradu pre normalizáciu, metrológiu a skúšobníctvo SR  bolo doručených 15 sťažností, Národnému bezpečnostnému úradu osem, Protimonopolnému úradu SR sedem, Správe štátnych hmotných rezerv SR a Úradu pre verejné obstarávanie po štyri sťažnosti, Úradu jadrového dozoru jedna sťažnosť.  Žiadnu sťažnosť neobdržal Úrad priemyslového vlastníctva SR a Štatistický úrad SR.

Prehľad o počte petícií a sťažností doručených ÚOŠS vrátane subjektov v ich riadiacej pôsobnosti a ich opodstatnenosti je uvedený v prílohe (tabuľka č. 4).
	
Vecné zameranie sťažností  

Vzhľadom na to, že 96,7% sťažností bolo doručených ÚGKaK SR a ÚŠS, obsahové zameranie sťažností je uvedené len za tieto ÚOŠS.

ÚGKaK SR a riadené subjekty:
-	nesprávny úradný postup v katastrálnom konaní
-	nekvalitná rozhodovacia činnosť
-	nesprávny zápis vlastníckeho práva
-	nesprávna činnosť komisie ROEP
-	nedoručenie výpisov z listu vlastníctva po vykonanom zápise vlastníckeho práva
-	nesprávne vypracovanie a zakreslenie geometrického plánu
-	neoprávnené vyžadovanie geometrického plánu

ÚŠS: 
-	postup pri výberových konaniach 
-	postup pri kvalifikačných skúškach do stálej štátnej služby
-	vydávanie rozhodnutí v konaní vo veciach štátnozamestnaneckého pomeru

Opodstatnenosť 
 
	Celková opodstatnenosť sťažností prešetrených ÚOŠS a subjektami v riadiacej pôsobnosti predstavuje  40,4%. Opodstatnenosť sťažností prešetrených ÚOŠS je 23,1%. Subjekty v riadiacej pôsobnosti ÚGKaK SR vykázali opodstatnenosť sťažností 43,2% (ďalšie ÚOŠS nevykázali doručenie žiadnej petície ani sťažnosti riadeným subjektom). 
Najvyššiu opodstatnenosť sťažností vykázala Správa štátnych hmotných rezerv SR 50%, avšak pri nízkom počte sťažností, kde zo štyroch doručených a prešetrených sťažností boli opodstatnené dve. Z prešetrených sťažností (sedem) sa žiadna nepreukázala ako opodstatnená v Protimonopolnom úrade SR.
	Z počtu 769 prešetrených sťažností v ÚGKaK SR a subjektoch v jeho riadiacej pôsobnosti bolo opodstatnených 323, čo predstavuje 42,0%. V priemere každá piata sťažnosť bola opodstatnená v ÚŠS, kde z 29 prešetrených sťažností bolo šesť opodstatnených (20,7%). 

Časť IV
Krajské úrady, obvodné  úrady a subjekty v ich pôsobnosti

	 V zmysle zákona č. 515/2003 Z. z. o krajských úradoch a obvodných úradoch a o zmene a doplnení niektorých zákonov v znení neskorších predpisov sú krajské úrady a obvodné úrady miestnymi orgánmi  štátnej správy na úsekoch všeobecnej vnútornej správy, živnostenského podnikania, civilnej ochrany a riadenia štátu v krízových situáciách mimo času vojny a vojnového stavu. 
 
Početnosť
	
Krajským úradom a obvodným úradom v príslušnom kraji bolo v roku 2005 doručených celkom šesť petícií a 351 sťažností. Počet petícií a sťažností doručených týmto orgánom štátnej správy podľa jednotlivých krajov je nasledovný:

kraj	petície	sťažnosti	

bratislavský kraj
košický kraj
trenčiansky kraj
prešovský kraj
banskobystrický kraj
žilinský kraj
nitriansky kraj
trnavský kraj	
0
0
1
1
2
1
1
0	
75
64
59
38
34
34
25
22	

SPOLU	
6	
351	

Prehľad o počte petícií a sťažností doručených orgánom miestnej štátnej správy a subjektom v ich riadiacej pôsobnosti a ich opodstatnenosti je uvedený v prílohe (tabuľka    č. 5).

Vecné zameranie petícií a sťažností 

Zameranie petícií a sťažností doručených orgánom miestnej štátnej správy a subjektom v ich riadiacej pôsobnosti vyplýva z pôsobnosti stanovenej týmto orgánom          z citovaného zákona o krajských úradoch a obvodných úradoch. 

Petície doručené orgánom miestnej štátnej správy vrátane subjektov v ich riadiacej pôsobnosti  smerovali najmä  do týchto oblastí:
-	komplexné riešenie a zabezpečenie stabilizácie územia trvalými opatreniami proti zosuvu pôdy
-	nespokojnosť občanov s platením daní z nehnuteľností obciam
-	konanie riaditeľa sociálneho zariadenia

Sťažnosti doručené orgánom miestnej štátnej správy vrátane subjektov v ich riadiacej pôsobnosti  smerovali  najmä do týchto oblastí:
-	postup odboru všeobecnej vnútornej správy  a živnostenského podnikania pri registrácii a výmaze spoločenstva vlastníkov bytov a nebytových priestorov
-	nesprávna činnosť a nečinnosť správneho orgánu pri registrácii záujmového združenia právnických osôb
-	postup odboru všeobecnej vnútornej správy v priestupkovom konaní
-	nedodržiavanie živnostenského zákona podnikateľským subjektom
-	vybavovanie žiadostí o sprístupnenie informácie podľa zákona o slobodnom prístupe k informáciám

Opodstatnenosť
 
Prešetrením doručených petícií a sťažností sa potvrdila opodstatnenosť u 13,2 % týchto podaní. Najvyššiu opodstatnenosť prešetrených petícií a sťažností 20,0%  vykázali KÚ Nitra vrátane obvodných úradov, kde z 15 prešetrených sťažností boli opodstatnené tri  a KÚ Banská Bystrica vrátane obvodných úradov, kde z 25 prešetrených podaní (jedna petícia a 24 sťažností) bola opodstatnená jedna petícia a štyri sťažnosti. Žiadna z prešetrených sťažností sa nepreukázala ako  opodstatnená v KÚ Trnava vrátane obvodných úradov, kde  bolo prešetrených 11 sťažností. 

 
 Časť V. 
Zhrnutie hlavných ukazovateľov

Početnosť a opodstatnenosť

Všetkým orgánom štátnej správy, za ktoré je Informácia spracovaná bolo v roku 2005 doručených celkom 224 petícií, z toho malo charakter sťažností 108  a 16173 sťažností.
Z prešetrených petícií (108) sa zistila opodstatnenosť v 19 prípadoch (17,6%). Opodstatnenosť sťažností je 31,3%; z prešetrených sťažností (11834) bolo opodstatnených 3710. Celkový ukazovateľ percentuálneho vyjadrenia opodstatnenosti podaní (sťažností a petícií charakteru sťažností) za všetky orgány štátnej správy predstavuje 31,2%, z čoho vyplýva, že opodstatnené bolo v podstate každé tretie podanie. 

Príčiny zistených nedostatkov

Hlavnými príčinami nedostatkov podľa vyhodnotenia predloženého orgánmi štátnej správy  sú:
-	porušenie, resp. nesprávna aplikácia zákona, všeobecne záväzných právnych predpisov vydaných na jeho   vykonanie a interných predpisov  
-	nedodržanie služobných predpisov 
-	nedodržanie odborných postupov
-	nečinnosť jednotlivých úsekov štátnej správy, prieťahy v konaní

Opatrenia na nápravu

Opatrenia prijaté na odstránenie zistených nedostatkov a príčin ich vzniku mali charakter:
-	pracovnoprávny  (napomenutie, písomné upozornenie, disciplinárne konanie, skončenie pracovného pomeru,   a pod.)
-	organizačný (vydanie interného predpisu, realizácia kontrol, preškolenie zamestnancov, zmena technológie,   zmeny v organizácii práce, investičná činnosť, legislatívna činnosť  a pod.)
-	finančný  ( náhrada spôsobenej škody, platové postihy,  vyplatenie peňažných náležitostí, vrátenie neoprávnene vyžiadanej finančnej čiastky a pod.)
-	iné (odstúpenie veci na trestnoprávne, resp. súdne konanie, okamžité odstránenie nedostatku,  vydanie rozhodnutia, uloženie povinnosti na začatie konania vo veci a pod.)

Anonymné sťažnosti a opakované sťažnosti

Osobitnou skupinou sťažností sú anonymné sťažnosti. Podľa § 8 zákona o sťažnostiach sa tieto vybavujú, ak obsahujú konkrétne údaje, ktoré nasvedčujú, že bol porušený právny predpis. Podiel anonymných sťažností z celkového počtu  sťažností doručených orgánom štátnej správy predstavoval 10,6%, čo znamená, že približne každá deviata sťažnosť je podaná anonymne. Z celkového počtu anonymných sťažností (1718) bolo prešetrených 71,5% sťažností (1228). Prešetrením týchto sťažností sa preukázala 30,2% opodstatnenosť, čo znamená že opodstatnená bola v priemere každá tretia anonymná sťažnosť.
V roku 2005 bolo orgánom štátnej správy doručených celkovo 935 opakovaných sťažností, z nich sa preukázalo ako opodstatnených 150 (16,0%). 

Podania označené ako sťažnosť a iné podania

Okrem petícií a sťažností orgány štátnej správy obdržali 1703 podaní označených ako sťažnosti, ktoré však podľa § 4 ods. 1 zákona o sťažnostiach nie sú sťažnosťami (dopyty, námietky jedného orgánu verejnej správy proti inému orgánu verejnej správy, podania, ktorých vybavenie je upravené osobitným predpisom, námietky proti rozhodnutiu vydanému v správnom konaní). Tieto podania sú orgány verejnej správy povinné v súlade      s § 4 ods. 2 zákona o sťažnostiach, vrátiť s uvedením dôvodu tomu kto ich podal. Ministerstvami a subjektami v ich pôsobnosti bolo vrátených 1537 týchto podaní. ÚOŠS a subjekty v ich pôsobnosti obdržali celkom 58 takýchto podaní, orgány miestnej štátnej správy 28 a Úrad vlády SR 80.
Orgány štátnej správy na úseku vybavovania petícií a sťažností zabezpečovali tiež vybavenie žiadostí, podnetov, dopytov, oznámení. Spolu vybavili 10 653 podaní tohto charakteru, z  tohto ministerstvá a subjekty v ich pôsobnosti 9764, ÚOŠS vrátane riadených subjektov 437, orgány  miestnej štátnej správy 252 a Úrad vlády SR 200.    

Z výsledkov vybavovania petícií a sťažností doručených orgánom štátnej správy na všetkých stupňoch riadenia vyplýva, že uplatňovanie petičného práva vo veciach verejného a iného spoločného záujmu, ako aj práva na podanie sťažností v individuálnom záujme fyzickými osobami a právnickými osobami v roku 2005 preukázalo aktívne využívanie týchto mimo súdnych inštitútov ochrany práv a právom chránených záujmov zakotvených v Ústave SR, čím sa  preukázala opodstatnenosť ich zotrvania  v  právnom systéme Slovenskej republiky.